
ASNJË FJALË NUK FRYMON 


ATY KU FJALËT PËRHERË FRYMOJNË... 


“Poezia shfaqet si njohje e drejtpërdrejtë për 
fshehtësinë e tmerrshme, të cilën jeta e jonë, e 
rrëmbyer nga fshehtësia kozmike, ia parashtron 
vetvetes 


( Roland dë Penvil) 


“Ma jepni një fjalë të bukur dhe unë nga ajo do 
ta krijoj poezinë ”, kështu, në mes tjerash, kishte 
deklaruar në një emision televiziv poeti ynë i madh 
dhe miku im i dashur, Adem Zaplluzha. Nga ai 
emision i vlefshëm dhe i pasur prezantues, jo 
rastësisht i shkëputa mu këto fjalë për ta shprehur 
kështu në metaforë botëkuptimin tim që kam për 
të, sikur një “krijues përherë i kapluar nga transi 
poetik”.Vërtet, si ta vlerësosh ndryshe këtë poet 
tonë të shquar cilësor, e mbi të gjitha të begatshëm 
sasior, sikurse është Adem Zaplluzha, i cili, së 
bashku me këtë vepër konkrete në botim, edhe më 
tepër e pasuron visarin tonë të krijimtarisë së 
gjithmbarshme poetike kombëtare, duke marrë 
pjesë aty me gjithsej 86 vepra të veta të botuara në 
poezi. Po ta kesh parasysh gjithë këtë opus 
përmbledhjesh poetike të botuara nga një autor i 
vetëm krijues, fiton përshtypjen se ke të bësh me 
një njeri i cili nuk njeh kotësinë. Si duket, çdo hap 
për të në jetë është përsiatje, trans i veçantë i 
përqendrimit shpirtëror, gjendje kjo e duhur 

transcendentale, nga e cila si vetëdije gufon vargu 
poetik i thurur në poezi. 


Gjithnjë kam menduar se kritika letrare për një 
vepër të shkruar artistike, e veçanërisht për një 
vepër të zhanrit poetik, bëhet nga profesionist e 
fushës së caktuar adekuate. Andaj, në momentin 
kur, poeti dhe miku im i dashur, Adem Zaplluzha, 
kërkoi nga unë që të jem redaktor i veprës së tij të 
86-të me rend në poezi, titulluar: ”Asnjë fjalë nuk 
frymon”, t'ju them të drejtën, në fillim u befasova 
shumë. Edhe pse, që më parë i kisha të lexuar 
shumicën e veprave të tij, dhe, sado-kudo, në vete 
veç kisha të formuar një koncept të përgjithshëm si 
bindje për frymën e tij krijuese, tashti këtë ofertë e 
përjetova, jo më si dikur, një ftesë për një debat të 
ndërsjellë miqësor, por si një sfidë serioze për një 
vlerësim më autoritaiv që pas vete ka një 
përgjegjësi më të madhe publike. Natyrisht, 
përveçse si obligim, njëkohësisht ky besim për mua 
ishte edhe një privilegje e madhe, të cilën assesi nuk 
mundja ta refuzoja. 


Duke lexuar me vëmendje veprën në dorëshkrim, 
gjëja e parë që menjëherë më ra në sy ishte 
metafora e paradoksit të titullit të përzgjedhur nga 
vetë autori: ”Asnjë fjalë nuk frymon””1 Si redaktor, 
t'ju them të drejtën, këtu pak hamendësova , por 
shpejtë u binda se pikërisht ky emërtim metaforik i 
kësaj vepre, shprehë realitetin tjetër paradoksal të 
asaj që duhet të thuhet për poezinë e Adem 

Zaplluzhës: se çdo fjalë frymon fuqishëm në vargun 
të tij poetik. Aq fuqishëm saqë emocionalisht nuk e 
lë indiferent edhe dashamirin e zakonshëm dhe jo 
aq të pasionuar të poezisë. Ai, mbase, këtë joshje 
fascinante të përfitimit të lexuesit e bënë në 
mënyrë automatike... dhe, pikërisht këtu fshihet 
mrekullia krijuese e një autori të begatë që ne 
zakonisht e vlerësojmë si “talent”. Talent të radhë, 
pa dyshim. 


Pra, përmbledhja me poezi “Asnjë fjalë nuk frymon” 
qysh nga titulli na jep retorikën e heshtur, 
pasivitetin që ngritët në nivelin e emocionit e të 
asociacionit të metaforës klinike. Shenjëzon 
metaforën e vdekur por të ringjallur brenda 
diskursivitetit tekstor. Asnjë fjalë nuk frymon jashtë 
fjalës e fjalisë, jashtë mendimit e ndjenjës, 
përfundimisht jashtë poezisë. Gjithçka çka është 
poezi, çka është figurë ka trajtimin e lirshëm të 
frymës e të frymëzimit. Poezitë e autorit kthehen 
gati përherë në retrospektivë duke dashur të prekin 
në të shkuarën e të gjitha kohërave, duke gjetur 
kujtimet, jetën dhembjen dhe dashurinë. Figurat e 
kujtimit, stacionet, mjegullat përherë nostalgjizojnë: 


Këto valë të kripura herë hynë 
E herë dalin si lugetër 


Nga përgjumja e fanarit të një nostalgjie 

Zgjohen përmbytjet e peshkatarëve 


Poezia e dashurisë është ekspresive duke dashur të 
sjellë origjinalitetin krijues të autorit. Atdheu 
shprehet si etje, e etja si epistem dhe si gnosis të 
hedh detyrimisht në krajatat e dhembshme, të 
durimit të njeriut tonë dhe mbi të gjitha të 
dhembjes nëpër kohë e histori. Poezia okazionale 
është poezi e meditimit ekstrapersonal. Autori 
dyndet në botën e tij personale duke dhënë edhe 
super fuqinë e tij krijuese, na hedh në retrospektivë 
dhe në nostalgji me kujtimet te cilat janë aq të 
freskëta dhe i japin simbolikë tekstit poetik. Qyteti i 
Lidhjes nuk determinon veç historinë dhe të 
kaluarën por ngjeshët edhe me autorin, jetën e tij 
dhe në veçanti me dashurinë dhe bukurinë dualiste 
të qytetit dhe të vajzës shqiptare: 


Lozte edhe era 

Me fustanin e gocës 

Kurse Lumëbardhi 

Si çdo herë krenar 

Depërtonte nëpër damarët 

E lashtësisë së qytetit të Lidhjes 


Gjatë tërë kohën, si në këtë vepër, ashtu edhe në 
gjithë krijimtarinë e poetit e bukura është kudo 
prezentë, por ajo nuk ka te bëjë kryekëput me te 

mirën dhe as decidivisht me moralin, por 
konceptohet si një absolute ne vetvete. Nga vargu 
në varg , lexuesi i joshur, gradualisht vëren se ajo e 
ndryshon trajtën, është e papërcaktueshme, e 
lëvizshme, të duket se nuk i nënshtrohet rregullave 
e doktrinave... Është e tillë, sepse ajo gjithmonë 
shpik vetveten. Po ashtu, duhet të thuhet gjithsesi 
këtu se e bukura, sikur në këtë përmbledhje, 
përgjithësisht sikur në gjitha poezia e Adem 
Zaplluzhës, është tërësisht subjektive sepse 
gjithkush e përjeton atë nga këndvështrimi i vetël 
Kjo pra është universaliteti i kumtesë specifike në 
poezitë e Adem Zaplluzhës 


Meqë nga natyra nuk jam ithtar i fjalamanisë dhe 
fjalë gjatësisë së tepruar për të shprehur dhe 
përshkuar diçka që gjithsesi duhet edhe 
drejtpërdrejtë të përjetohet, këtë parathënie 
modeste bërë kësaj vepre, do ta përfundoja me një 
urtësi të shkruar nga një autor gjenial emrii të cilit, 
në këto momente , nuk po më kujtohet: 


“Në detin e pakufishëm të poezisë vetëm poeti 
është krijues absolut: bota zhvillohet sipas dëshirës 
së tij. Në qoftë se është i ndjeshëm, bota në 
poezinë e tij do të jetë i ngjyruar me emocione, në 
qoftë se nuk është i ndjeshëm, bota në poezinë e tij 
do të jetë shterpe. Poeti i mirë, për nga vullneti i 
vet absolutisht lirisht mund t'i ngjall sendet pa 
shpirt si dhe t'ua marr shpirtin atyre që kanë.” 

Të gjitha këto karakteristika të mirëfillta, janë 
prezentë në poezitë Adem Zaplluzhës, duke 
dëshmuar kështu se poezia është vërtet fryt i 
prekjes së shpirtit me realitetin. 


Adnan Abrashi 
Prizren, 30 shtator 2013 


10 


ASNJË FJALË NUK FRYMON 


Në çdo kafshim molle 
Cikli i parë 

TË KUJT JANË KËTO LOT 


Sonte dua të pi edhe pak 

Më kuptoni 

Kam shumë nevojë të dehem 
Me këtë nostalgji të trishtuar 


Shikoni sytë e mi 

Se si shndërrohen 

Në qirinj pa dritë 

Të kujt janë këto lot 

Që shndërrohen në rreke 
Akujsh të kristalta 


Sonte vetëm ti më mungon 

Dhe gota e verës 

Dua të pi edhe pak 

Këtë gllënjkë të fundit të trishtimit 


Një hënë e plagosur 

Noton në dhembjen e qiellit 
Edhe pak 

Edhe pak shpresë 

Për gotën e dehur 

Në fundin e këtij tregimi 

KU ISHIN DUART E TUA 


Një fjalë e lënduar 

Ëndërron diku udhën e një balade 
Që asnjëherë nuk përfundoi 

Te buzët e pritjeve 


Sonte dua të eci 

Nëpër shtigjet 

E kujtesës së Lumëbardhit 

Nëse zgjohen nga trishtimi 
Zambakët e bardhë 

Do i kërkoj në mesin e kashelashave 


Mbase shumë pak kohë kemi 
Për të arritur të pamundurën 
Ku ishin duart e tua 

Kur në mua përfundimisht 
Mbytej varka e shpresave 


Erdhe ashtu siç u largove 

Në gjëmën e Jonit 
Përmallshëm vajtuan hënëzat 
Diku në frymën e kristaltë 

Të dallgëve të tërbuara 
Zgjohej një baladë 

Në shpirtin e plagosur të kohës 

ISHTE NJË KOHË E EGËR 


Me gjasa vrapove edhe ti 

Prej një ane të rrugës 

Në anën tjetër të kujtesës 

Atë ditë binte shi i tejdukshëm 
Në përparësen e mjegullave 


Kur u pamë 

Kishte ndryshuar çdo gjë 

Në morfologjinë e nofullave 
Vetëm disa fjalë 

Të pakuptueshme 

Pikonin si akuj prej kristaleve 


Ishte një kohë e egër 

Asnjë lule nëpër vazot e qytetit 
Nuk ëndërronte shiun 

Vetëm dyshimi 

Në sinqeritetin e kukullave 

Rritej si gjelbërimi i barit të njomë 

Erdhi edhe mbrëmja e pritur 
Asgjë nga itineraret e trenave 
Akrepat e orës së vjetër 

Qanin te murishtat 

Derisa era e shfrenuar 

Diku te shelgjishtet e pikëlluara 
Qante si nusja për dhëndrin 

Që asnjëherë 

Nuk u kthye nga lufta 


Prishtinë, 22 maj 2013 

MELODINË E NJË KËNGE 


Në trajtën e një cope argjile 
Ishin duart e tua 

Sytë dhe vetullat e thinjura 
I përngjanin shtrezeve 


Nuk më kujtohet 

Por ti si përherë 

Më duket se i shtrije duart 
Në atë anë të rrugës 

Kah vinin mjegullat 


Një kalorës i vetmuar 

Krahasohej me trokun e lodhur të gjokut 
Dhe herë pas here 

Shikonte pas shpine 

Mos vallë po e ndjek 

Ajo hije e shëmtuar 


Ikte tej udhëve të gjata sterra 

Tretej diku edhe vrapi i egër 

Mes dizgjinëve 

Një pelarin fërshëllente si e trishtuar 
Melodinë e një kënge 

Që përsëritej në çdo kohë 


LA 

NGA PARZMA E TOKËS MËMË 


Kjo vjeshtë sivjet më herët 
Trokiti në portat e rrudhave 
Nuk dëgjohej asnjë zë 
Përpos ngërdheshjes së erës 


Njëmijë vjet udhëtova 

Deri te ëndrra e kukullës së drunjtë 
Hijet binin si kokrrizat e breshrit 
Mbi qerpikët e këputura të dritës 


Nga parzma e tokës mëmë 

Pritnim një dritë pak më ndryshe se kjo 
Hingëllimat e mjegullave u dëgjuan 
Përtej shtatë kodrave të shenjta 

NJË KALORËS I ZI 


Ishte trishtim të shikosh 
Zbrazjen e dyqaneve 

Dhe portat e hapura 

Qepenat si të dehur nga tmerri 
I kishin lëshuar vetullat 

Si flamujt në gjysmë shtize 


Një kalorës i zi 

Hingëllonte më shumë 

Se kuajt e egër të erës 
Asfaltit të plasaritur 
Dukshëm dalloheshin 
Zgërdheshjet e ingranazheve 


E keqja trokiste pandërprerë 
Në pikëllimin e ullukëve 

Që dënesnin nëpër çati 
Frynte një kob i trishtueshëm 
Nëpër shpirtrat 

E lagjeve të zbrazura 


Një kalorës i zi 

Më e zezë se kjo sterrë nate 
Hungëronte në gjuhën e bishave 
Te një kafkë 

Që kundërmonte në rrugë 

TE NJË MOLI VETMUAR 


Nuk di më 

Athua po zgjohem 

Ose jam duke hyrë 

Nëpër labirintet e një ëndrre 


Diçka e paqartë 

Paraqitet në horizontin e largët 
Tundje varkash të thyera 

Në dallgët e Jonit idhnak 


Deti i trazuar shikon diku larg 
Përtej horizonti 

Dëgjohen zërat e pulëbardhave 
Përzier me krakëllima korbash 


Te një mol i vetmuar 

Ku lindin shpresat 

Dhe vdesin peshkatarët 

Një qiri asnjëherë nuk gjunjëzohet 


Këto valë të kripura herë hynë 

E herë dalin si lugetër 

Nga përgjumja e fanarit të një nostalgjie 
Zgjohen përmbytjet e peshkatarëve 

SI GJETHET E FISHKURA 


Secili prej nesh 

Kemi nga një kukull 

Ose shkarazi identifikohemi 
Me shpirtrat e drunjtë 

Të rrënjëve 


Një ditë zgjohemi 

Para këndesit 

Kurse ditën tjetër 

S'mund të na zgjoj askush 
Përpos urisë 


Ngjan që u përngjajmë pemëve 
Sa herë që ecim horizontalisht 
Tërmal kujtesës 

Si gjethet e fishkura 

Na lëvizin duart e dehura 


Gati në çdo përshëndetje 
Ndjejmë se si kristalet e akullit 
Depërtojnë thellë 

Shumë thellë 

Në shpirtin e ngrirë të dimrit 

DERISA TI 


Unë i kapërthej komçat 
E këmishës së arnuar 
Kurse ti 

E zhvesh lëkurën tënde 
Prej bronzi 


Kur më zë gjumi 

Gërhas si treni 1 vjetër 
Derisa ti 

Me sytë e tu të gështenjta 
Ngjyros jelekun e mëngjesit 


Kur unë zgjohem 

Ti ke ikur diku në harresë 
Komçat dhe jeleku i ngjyrosur 
Mbesin peng në kujtesën e ylberit 

I SHKUND TRISHTIMET E BEHARIT 


Përherë kam menduar 

Se kukullat qeshin dhe si nuset 

I lyejnë buzët 

Kur vjen vjeshta gjethet dalin nga lëvozhga 
Ecin drejtë bigëzimeve të lumenjve 


Tërfili si çdoherë ëndërron 

Të ketë më shumë gjethe 

Se sa që ka luleshqerra 

Mbase pranvera vetëm njëherë në vjet 
I shkund trishtimet e beharit 


Kur kthehen mërgimtarët 

Rrugët kanë një buzëqeshje pak më ndryshe 
Se sa kur ikin zogjtë nga vendlindje 

Era ka një mall që i përngjan 

Vetëm duarve të nostalgjisë 


Ky penel fjalësh 

Asnjëherë nuk i përngjan ylberit 
Sepse në buzët e thara të erës 
Vetëm zogjtë e egër 

Kanë mundësi ta shuajnë etjen 

NËSE NGJAN E KUNDËRTA 


Ky njeri që çdo ditë kalon këndej 

Sa shumë po i përngjan erës 

Në secilin hap 

Gozhdon nga një tregim 

Dhe ecën drejtë një vegimi të përsosur 


Nëse ngjan e kundërta 

Me të dyja duart e mbanë kokën 
Që të mos ikën nga trasta 

Dhe sa herë që është i vetmuar 
Për një bisedë banale 

Ua prish gjumin 

E të gjitha kukullave të qytetit 


Ky njeri që sot ecën fillikat vetëm 
Ecën pa e përfillur askënd 

Ndoshta as që ka 

Se kujt mund të ja prishi gjumin 
Shkon drejtë një qëllimi 

E nëse mbërrin 

S'do të gjej asnjë derë 

Ku mund të trokas në mendjen e dikujt 

KJO COPË PREJ MJEGULLE 


Sa shumë po i përngjajnë 

Këto zarfe 

Qiellit të kaltër të vendlindjes 
Orë e çast 

Fluturojnë pëllumbat prej argjile 


Kjo copë prej mjegulle 

Mbase qenka furka e stërgjyshes 
Sa mirë e tirrte kohën 

Të cilës 1 përziheshin këmbët 
Mes dy kohërave 

Dhe gatuante bukë misërnike 
Për disa ushtri 


Ajo si djallin i përbuzte gjeneralët 
Por e donte pushkën e gjyshit 

Më shumë se djemtë e saj 

Me duar të një gruaje të moshuar 
Nga disa herë në ditë 

Ledhatonte kondakun 


Thonë se kishte marrë pjesë 

Në disa luftëra 

Nga syri i saj shqiponjë 

Askurrë nuk i shkoi për dore armikut 
Të ikte nga plumbat 

DEGËT E MANËS SË ZEZË 


U ktheva përsëri në shtëpi 

Por ky kthim 

Nuk po i përngjan ecjes sime 

Degët e manës së zezë 

Sot po dënesin si krimbat e mëndafshit 


Këto trungje të rrapeve 

Paskan një tjetër shije 

Kur shtrihen për toke 

Pemët nisën të ecin në disa drejtime 
Sa shumë etje paska ky lis i prerë 


Nuk desha të krahasohem me asnjë flutur 
Në shpatullat e mia të vrara 

Po mbinë flatra engjëjsh 

Një diell 

Pak më ndryshe se ai ekzistues 

Nuk është në gjendje më 

T'i ngrohi 

Këto eshtra të ngrira 

Pak 

shumë pak më duhet sonte 
Që të krahasohem 

Me vetmin time 

Kjo natë e gjatë 

Nuk i përngjan askujt 
Përpos duarve të mia të gjata 
Dhe plagëve të erës 

ZOGJTË E FUNDIT TË SHPRESËS 


Nëpër ajrin e lagshtë 
Depërtojnë fshehurazi 
Hapat e një qivuri të harruar 


Nata frymon si një lis i gjallë 

Gjethet i kanë lëshuar qepenat 

Në gjysmë shtize 

Errësira merr frymë me mushkrit e barit 


Kthehem deri te burimi i etjes 
Pikë uji nuk paska mbetur 

Në kujtesë 

Një zog nate 

Cijat mbi një degë të thyer 


Mëngjesi nga një largësi e padukshme 
Troket pandërprerë 

Nëpër dyert e gjelbërimit 

Hapen disa lloje portash të frymëmarrjes 


Askund 

Asnjë derë e mbyllur në kujtesë 
Me disa dërrasa të grisura 
Dikush i mbylli të gjitha dritaret 


28 


ASNJË FJALË NUK FRYMON 


2. 


Vetëm ullukët prej llamarine 
Recitojnë 

Një poemë të harruar nga shirat 
Ky tren që fle mbi këto binarë 
Paska ikur nga fëmijëria 


Sterrë në zbrazëtirën e qiellit 
Asnjë yll në horizont nuk shihet 
Në gjumin e mjegullave 

Po bije një shi 1 zi 


Papandehur zgjohet një këngë e vjetër 
Prej baladave 

Filluan të dalin një nga një 

Zogjtë e fundit të shpresës 

KAM ETJE 


Kam etje 
Kush mund të ma shuaj mallin 
Për plagët e atdheut 


Diku një zog vajton në vetmi 
Diku një tokë e gërryer 
Dënes si çilimi 


Kam etje moj nënë 
Kam frikë 
Të mos më drobiten dhëmballët 


Kush po dënes 
Atje në kujtesë 
Kam etje moj nënë 


Shih si paskam mbetur 
Në këtë kthesë 


Moj nënë kështu pa shpresë 

NË MENDJEN E NDRYSHKUR 


Ishe njeriu më i uritur 

Në botë 

As Kadareja nuk pati forcë 
Me t'i marrë 

Dizgjinët e turpit nga dora 


Nëpër xhadenë Egnatia 
I tërë pluhuri 1 botës 
T'i verboi sytë 


Ti mbete me ndërgjegjen e erës 
Dhe ende sot kuvendon 

Në heshtje 

Me diçka 

Që nuk i përngjan asgjëje 


Një grusht verdhushkash 

Prej pluhuri 

U fundosën përgjithmonë 
Në mendjen e ndryshkur 

Të xhadesë së turpit 

ME T'I NUMËRUA MËKATET 


Në ekstazë 

Ti e kafshoje drurin 

Njëqind kukulla i puthe 

Me ndryshkun e buzëve të tua 


Nëpër shtëpitë me drita të kuqe 
Sipas qejfit tënd 

I ndërroje këmishët dhe ngjyrat 
E neoneve 


Nuk kalonte asnjë natë 
Pa i marrë erë asaj djerse të rënd 
Që i përngjante temjanit të ndezur 


Dikur kur ike prej vetvetes 


Askush më nuk ishte në gjendje 
Me t'i numërua mëkatet 

TE KEPI I TRISHTIMIT 


Këto korale 

Po i përngjajnë sonte 

Letrave të adoleshencës 

Sa herë që i ngacmon dikush 
Dëgjohen vajet e peshkatarëve 


Diku në ëndrrën e një dallge 
Hënëzat përjetojnë 
Ekzaltimin e përmbytjes 


Një fanar i vetmuar 
Te kepi i trishtimit 
Herë 1 kyç 

E herë i shkyç dritat 


Anija e fundosur 

Si asnjëherë më parë 

Dremit 

Në gjumin e meduzës së kaltër 


Kur tërbohen dallgët 

Një titanik i ri lëshon rrënjë 
Në kërthizën e palidhur 

Të detit të tërbuar 

SE SI T'I PËRNGJAJ PENELIT 


Të lutem 

Gjeje një copë hapësire 

Në shpirtin tënd 

Dhe pikturoje vrapin e kalit të egër 


Pikturoje erën 

Kah frynë nëpër kafkën e këtij të vdekuri 
Dhe diellin kur fshihet 

Pas kaçubave te kodra e vogël 


Më duhet të fundosem si ti 
Në botën e ngjyrave 

Dhe nëse nuk di asgjë 

Do mësoj 

Se si t'i përngjaj penelit 


Kjo fushë e gjelbër si peizazhi 
E një ëndrre të kaltër 

Sa mirë po m'i përkujton zarfet 
Kur të shkruaja letër 

NË ÇDO KAFSHIM MOLLE 


Po që se më premton koha 
Sonte do të bisedoj 

Me fotografitë e moçme 

Dhe me duart e fëmijërisë sime 


Ishte dikur një kohë e egër 
Në çdo kafshim molle 
Na hanin krimbat 


Nuk flinim si duhet 
Nëpër portat e ëndrrave tona 
Natë e ditë trokitnin makthet 


Askush nuk mund të kuptoj si unë 
Për fëmijërinë time 

Ishte një mollë e ndaluar 

Sa herë që e kafshoja 

Më mpiheshin dhëmbët 


35 


ADEM ZAPLLUZHA 


FOTOGRAFIA 


Në këtë fotografi 

Nuk qenka regjistruar qeshja e jote 
Buzët e tua po i përngjajnë erës 
Dhe pemëve vjeshtore 


Të kam thënë 
Se qeshja jote i përngjan fluturës 
Kurse ti këtu mërrolesh si lisi i sëmurë 


Të kujtohet stoli nën blirin e lagjes 
Aty ku ja vumë dizgjinët hënës 
Ishte një natë pa yje 

Vetëm sytë e tua bënin dritë 


Të kam thënë se qeshja e jote 

I përngjan fluturës 

Kurse ti sonte sërish mërrolesh 
Si lisi i harruar i lagjes 


Prishtinë, 23 maj 2013 

Asnjë fjalë nuk frymon 


Cikli i dytë 

KUSHI KYÇI DRITAT 


Në shurdhësinë e kësaj dhome 
Nuk paska mbetur asnjë mizë 
Kah ikën fluturat 

Cila dorë i shkundi mbrëmë 
Degët e pikturave surrealiste 


Kjo tablo në murin afër pasqyrës 

Dhe ikona e harruar 

Paskan mbetur në mëshirën e pluhurit 
Kush i kyçi dritat 

Kur ikën njerëzit nga kjo heshtje 


Ndoshta shpirtit i hijes së zhdukur 

Sillet si një lloj trishtimi 

Nëpër dhomën e gjumit të kësaj shurdhësie 
fluturojnë mizat e verbëta 


Netët vijnë dhe ikin nga kjo heshtje 
Sa keq kur edhe dritaret 

Kalojnë kokulur 

Nëpër rrugët e harresës 

ASKUSH NUK MË NJEH 


Bredhi rrugëve të heshtura 
Herë preki njërën dorë 

E herë tjetrën 

Më duket se nuk ekzistoj 
Qenkam njeri i huaj 

Për këto çati 


Gjymtyrët disi më duken të ftohta 
Kjo kapelë në kokën time 

Me gjasë ishte e zbrazët 

Ose asnjëherë 

Nuk përjetoi ngrohtësinë e njeriut 


Nuk di por eci si somnambul 
Nëpër rrugët e fëmijërisë 
S'shoh njeri 

As të tjerët nuk më vërejnë 


Si një merimangë e moshuar 
Kaloj nën urat e qytetit 
Asnjë përshëndetje nga algat 
Askush nuk më njeh 


Diku nga horizonti 
Me thërret një pulëbardhë e murrme 

ECIN EDHE KËMISHËT 


Ecin e nuk ndalen 

Këpucët e mia të vetmuara 

Një bastun i vjetër 

Mbase i stërgjyshërve të komshiut tim 
I përcjellin arkivolet nga ky qytet 


Ecin edhe këmishët 

S'ndalen as pantallonat e arnuara 
Çdo gjë këtu lëviz me shpirtin e erës 
Zogjtë kërcejnë prej një çatie 

Mbi ullukët e çatisë tjetër 


As lagjja s'paska gjumë 

Një fëmijë qan te një kallamishte 
Pemët në lëvizje e sipër 

I shkundin degët 

Kur kalon pinokio 

Për ta ngacmuar 

gjumin e drunjtë të bubuzhelëve 

QYTETI I LIDHJES 


Nëpër gjurmët e barit 
Derdhej loti i vesës 
Era qante si një kalama 
Në prehrin e mëngjesit 


Nën urën e gurit 

Kalonte një femër ngarkuar 

Me dashuri 

Kalonte 

Edhe një copë dallge 

Nëpër buzëqeshjen e urës së drunjtë 


Kalaja sodiste peizazhin e pafund 
Te brigjet e Drinit të Bardhë 
Loznin shtojzovallet 

Me medaljonin 

E një valleje të lashtë pagane 


Lozte edhe era 

Me fustanin e gocës 

Kurse Lumëbardhi 

Si çdo herë krenar 

Depërtonte nëpër damarët 

E lashtësisë së qytetit të Lidhjes 

NJË NJERI 


Një njeri 

Sa endacak po aq edhe poet 
Për çdo ditë 

Bisedon me kukullat e drunjta 


Ecën nëpër rrugicat e qytetit të lindjes 
Një kërrabë pagane 

Me mallëngjim shikon kambanën 
Dhe merimangën në minaren e vjetër 


Një njeri me një palë dizgjinë 
Prej fjalëve 

Ecën dhe i shënon kronikat 

E të gjitha llojeve 

Ato të zeza 

Dhe ato pak më ndryshe 


Vetëm një bastun i vjetër 

Përmallshëm bisedon me rrugët 

Dhe vrapin 

E ditëve që pambarimisht 

Largohen nga përgjumja e kalldrëmeve 

KJO KOKË 


Sot nuk kam fare uri 
Dje u ngopa së kafshuari 
Pjesët e jetës sime 


Kjo kokë e krisur 
Nuk paska të ndalur 
AS uria s'i doli përpara 


Kjo kokë 
Mbase nuk di asgjë tjetër 
Përpos kafshimit 


Sa shumë më mundon uria 
Sa që një ditë 
Do e ha edhe kokën time 

LAKMIA 


Mbase këto cifla dëshirash 
Nesër do i përngjajnë gjeneve 
Kush e di se sa mbretëri 

I kafshoi mizorisht 

Lakmia e njeriut 

TATUAZHIN E NJË KRYQI 


Kur nuk patën 

Se çfarë të më bëjnë tjetër 
Në trupin tim vizatuan 
Tatuazhin e një kryqi 
Dhe një kokë derri të egër 


Qesha kurse nga qeshja ime 

U befasuan gardianët 

Nga dritarja e qelisë 

Pikonte në zemrën time 

Një kokërr drite inkandeshente 


Një zog shprese mi solli disa letra 
Dhe gazetën ditore 

Ku lexova 

Se në ndërgjegjen e Evropës 
Ishte zgjuar vetëdija e fjetur 


Atëherë i dëgjova kambanat 

Në mendjen e burgosur 

Nga kambanorja dolën disa zëra 

Që ende sot në veshët e mia tingëllojnë 
Po ato psalme 

Të kënduara nga engjëjt 

KURSE KËTU BRENDA 


Sonte mund t'i preki 

Të gjitha këto mure të lagështa 
Askund vetvetja ime 

Disa kujtime të gozhduara 

S'mund t'i përshtaten kësaj pamjeje 


Vazhdoj ecjen nëpër sterrë 

Vetëm sytë e një maceje të zezë 
Mund të dallohen 

Në pasqyrën e turbullt të dritës 
Kanë filluar të përsëriten të reshurat 


Jashtë nuk bie asnjë pikë shiu 
Kurse këtu brenda meje 

Dhe këtyre mureve të larta 
Kohë shumë e përshtatshme 
Për kultivimin e kërpudhave 


Dikush troket 

Pandërprerë dëgjohen trokitjet 
Dhe krakëllimat e korbave 
Çatia si asnjëherë më parë 
Gjëmon si Drinin i Zi 

MBI QIVURIN E NJË STINE 


“Një varr si një shelg i braktisur 
Qanë me lot drerësh” 

Arkivoli 1 vetmuar te dunat 
Përjeton ringjalljen e erës 


Sonte asnjë zog shtegtarë 

Nuk ndalet te plepat 

Kundërminmi i rënd prej lagështie 
Si kolla e keqe po përhapet fushave 


Bilbili 1 fundit në ograjë 

I harroi të gjitha këngët 

Një nënë ende po qan me lot zogjsh 
Mbi qivurin e një stine 

Kalonin të moshuarit 
Nëpër vetminë e rrugëve 


Një kërrabë çapitej mbi stërkala shirash 


Mbase pranvera paska ardhur 
Më herët sivjet 


Ky arkivoli i kaltër si syri i një njeriu 
Më duket se po i përngjan 

Letrave të adoleshencës 

Më kujtohet ishin të kaltra 

Dhe të pashpirt 

Si ëndrrat e mjegullave të zbrazëta 


Shumë letra të shkruara 

Pa asnjë fjalë të gjallë 

Me gjasa paskan ikur diku 
Pëllumbat prej argjile 

Ose poçari 

Është zgjuar sonte tepër vonë 


Këto letra të bardha dhe të kaltra 
Prej fjalëve të lënduara 

Qenkan të ngarkuara 

Me dhembje elektronike 

Asnjë fjalë nuk frymon 

Në tastierat e shpresës së përmbytur 

NA DEGDISI SI ZOGJTË E VERBËR 


Do vij nënë 

Do kthehem nëpër stinët e zogjve 

E kur të mbërri në atdhe 

Do takohem 

Ndoshta me fëmijërinë time të leckosur 


E di atje më presin qepenat 
Dhe zëri i trishtuar i gërnetës 
Të kujtohet kur më përcjelle 
Binte një shi i imtë atë ditë 
Mbi flokët e tua të thinjura 


Binin edhe mallkimet për regjimin 
Që na dëboi 

Nga ngrohtësia e sofrës 

Na degdisi si Zogjtë e verbër 
Nëpër katër anët e botës 


Sot unë po vij nënë 

Kam blerë për veti 

Një arkivol të mrekullueshëm 

E di të gjithë do qeshni me mua 
Por unë desha 

Që në fund të rrugës 

Të kem 

Një përcjellje si i ka hije njeriut 

NDOSHTA PËR HERË TË PARË 


Po kthehen 

Ndoshta për të parën herë 

Po vijnë zogjtë e ikur nga mendja 

Kush do t'i ndal shirat 

Që të mos ja ngacmojnë gjumin vjeshtës 


Një lis i kujtesës po qanë si pegun 
Gjarpri me zile 

Më shumë i përngjan njeriut 

Se sa llojit të zvarranikëve 
Mjegullat zbresin për herë të parë 
Mbi dizgjinët 

E kalorësve të apokalipsit 


Po kthehen 

Ose po ikin dika tjetër 
Frymëmarrjet e zogjve të dehur 
Kjo natë e dehidruar 

Mbase paska filluar kësaj here 
T'i përngjaj trishtimit 

Kur me duart e saja të zeza 

Po 1 vret 

Fëshfërimat e gjetheve të njoma 

KUR FLENË ZOGJTË E FJALËVE 


Nëpër lagjen tonë 

Për çdo mëngjes kalon fshehurazi 
Zëri i një rapsodie të harruar 
Zambakët çelin vetëm një herë në vjet 
Në fjalët e pathëna të poetit 

Mbinë manaferrat 


Kur flenë zogjtë e fjalëve 

Nëpër mallkimin e zjarrit kalojnë hijet 
Ato të dukshme 

Dhe ato të tejdukshme 


Ne nga kujtesa e jonë i zbresim engjëjt 
Dhe sa herë duam të identifikohemi 
Me rrjedhën e ujëvarës 

Zgjohemi herët në mëngjes 

Bisedojmë me brigjet e përgjumura 


Kur na mbesin fjalët e pathëna 

Jashtë mendimeve të mira 

Nëpër xhepat e shirave 

Ballafaqohemi me morfologjinë e heshtjes 
Dhe shndërrohemi pa dashje 

Në statuja të mermerta 

Deri sa era e përpinë gjuhën e saj ujore 

VAZOT PREJ MJEGULLA VE 


Kur njerëzit më shikojnë në fytyrë 
Më së miri më gënjejnë 

Nëna ime 

Më së miri 1 fshehin fjalët 


Në çdo qeshje fle një tregim 

I pathënë 

Ku fshihet rrjeti i merimangës 
Dhe pështyma e erës 

Nëna ime 

Fshihen lakuriqësit e shpirtrave 


Kur thyhen shtambat e qiellit 
Nëpër pastelet e ngjyrave 
Zbresin shirat e çmendur 
Zbresin 

Vazot prej mjegullave 


Nëse kalojmë nëpër harresat 

E mendimeve 

I gjejmë të gjitha arsyet duke çapitur 
Nëpër kokat tone të lodhura 

Nga shthurjet e fjalëve të paramenduara 
Nëna ime 

Nga shthurjet e fjalëve 

NËPËR UDHËT E RAPSODIVE 


I zgjas duart 

Preki pafundësinë e një shtegu 
Asnjë dallëndyshe sonte 

Nuk fluturoi 

Nëpër lotin e brishtë të shiut 


Si një qilimi 1 llastuar 

Fra qante në kambanoren e lagjes 
S'ndaleshin ulërimat 

As të lehurat e mjegullave 

Me tërë peshën e saj 

Nata zbriti mbi çarçafin e pritjes 


Ikën edhe yjet e fundit 

Nga lagja e evgjitëve 

Përtej një hapësire 

Që i përngjan 

Duarve të lëngëta të imagjinatës 
Përrallat u zgjuan dikur vonë 
Kur trishtimi hyri 


Nëpër udhët e rapsodive 


Prishtinë, 24 maj 2013 

SI FËMIJËT ME KUAJ PREJ BASTUNI 


Nga harlisjet e mjegullave 
Në brendinë e pasqyrës 
Po zgjohen zogjtë 


Një ushtar i vetmuar 
Ende në trastën e fëmijërisë 
I ruan ëndrrat dhe letrat e dashurisë 


Era nëpër gjethet e mushmollës 
Del nga një shishe 
Mbyllur me tapë para qindra vjetëve 


Shirat si kuajt galopojnë nëpër qytet 
Kukullat e drunjta 
Nuk i ndalin të qeshurat 


Ushtari era dhe kukullat 


Lozin një vals të vjetër 
Si fëmijët me kuaj prej bastuni 

MBYLLEN QEPENAT E DYQANEVE 


Sa herë që malli troket 

Në portat e shpirtit endacak 
Zgjohemi para këndesit 

I kërkojmë ëndrrat e fshehura 

Te një lis që bleron vetëm dhembje 


Rrënjët kanë më shumë qeshje 
Se çdo njeri 

Si stërkalat e shiut rrebesh 
Prej gjetheve pikon e kaluara 


Duam ta zëmë fluturën e fëmijërisë 
Luadhet ikin përtej shtatë bjeshkëve 
Vetëm një bletë e moshuar 

Në petalet e lules së venitur 

I lexon hieroglifët e një historie të dhunuar 


Kur nata vjen te ne 

Mbyllen qepenat e dyqaneve 

Lagjja fundoset në gjumin e zakonshëm 
Mbase njerëzit edhe në këtë kohë 

Ende janë duke fjetur 

NJË NATË SI KJO 


Në këtë boshllëk me vetmin time 
Dremis nën hijen e kujtesës 
pema e fëmijërisë 

Gjumi i përdalë 

Thërret të kaluarën e hidhur 

Dhe kohën e urisë 


Thash se rri me vetminë time 
Askush nuk vjen këtu sonte 

Në sfondin e trishtuar të hapësirës 
Imazhet zhduken një nga një 


Për befasi 

Edhe këto sandale të varura 

Qenkan të vetmuara te këto tela elektrike 
Një natë si kjo 

Të mos përsëritet më asnjëherë 


Koj vetmi si një gozhdë e ndryshkur 
Qenka ngulur në trurin tim 

Poeti 

Zogu dhe sandalet 

Varrosin një sekret të trishtë 

Në gjumin e kësaj nate 

UNË DI FARE MIRË 


Brenda meje thyhen gurtë 
Athua zemra mund të dënesi 
Kur bie ky shi i zhveshur 
Nga trungu i gjetheve 


Lartë te perdet e imazheve 
Të ndryshkura 

Pikon e nuk ndalet 

Shpirti i ndrydhur i ditës 


Një kalë i egër 1 kujtesës 
Nuk e ndal galopin asnjëherë 
Ka më shumë se njëmijë vjet 
Që fëmijët e lagjes sime 

Po i përngjajnë urisë 


Mos të lutem 

Mos i thuaj askujt 

Se vjen nga një galaktikë e errët 
Unë di fare mirë 

Se atje kurrë nuk mungon drita 

NATËN VIJNË LEJLEKËT 


Natën vijnë lejlekët 

Dhe e mbulojnë qiellin e vjeshtës 
Nga sytë e ikonave 

Si rrëke shirash 

Derdhen lotët e trishtimit 


Dimrat nuk janë si në vendet e tjera 
Çatitë mëkatare rëndohen 

Si shpirtrat e njerëzve 

Rrugët janë të boshatisura 

Dhe u përngjajnë zemrave të vetmuara 


Edhe pranverat ndryshojnë 
Gjelbërimi duket 

Si një tablo e zbrazët vizatimi 
Ku piktorët fillestar 

I huazojnë ngjyrat prej ylbereve 


Asnjë lule nuk çel këtu 

Si në atdheun tim 

As zogjtë nuk din të cicërojnë 
Nëpër degët e gështenjave 

Natën vijnë lejlekët 

Dhe e mbulojnë qiellin e vjeshtës 

NËPËR XHAMAT E GJUMIT 


Mbi varfërinë e kësaj tryeze 
Një mushkonjë 

Sa e zhurmshme 

Po aq edhe e bezdisshme 
Mbi pjatat e palara të ditës 

I lëshon vezët 


Qiriu i ndezur 

Tani më 

Nuk duket askund 

Një erë e rënd temjani 
Shpërndahet 

Nëpër lagështit e mureve 


Disa lloje bubuzhelësh 

Në pasqyrën e plasaritur 

I krehin flokët e verdha 

Mes disa pikturave surrealiste 
Një kohë të gjatë 

Po kalbet një mollë e kafshuar 

Shiu si 1 ikur nga çmendina 
Mërzitshëm troket 

Nëpër xhamat e gjumit 

Diku në horizontin e përvëluar 
Në zog nate 

I kyçi kandilat e yjeve 

NGA DURIMIILISAVE 


Nuk di 

Se si ndodhem këtu 

Por më pëlqejnë shtegtimet e yjeve 
Tani jam me vetminë time 

Kurse nesër do jem 

Në anën tjetër të kujtesës 


Këto bredhje meteorësh 
Nuk i njohin kufijtë 

I përngjajnë zogjve të egër 
Ku nëpër çdo degë të kajsive 
Mbjellin nga një puthje 


Herë fluturoj mbi dete 

E herë ngjizëm me aromën e fushave 
Kur më sëmbojnë trishtimet 

Nga durimi i lisave 

Kërkoj një grusht nostalgji 


62 


ASNJË FJALË NUK FRYMON 
DROMCAT E SË KALUARËS 


Më beso 

Më së shumti i dua gabimet e tua 
Kur gënjen të bëhet fytyra all 
Prej mollëzave pikojnë 

Pastelet prej luleshqerrave 


Pastaj harron se gënjeve 

Dhe sërish 

Ia fillon një gënjeshtre të re 

E cila i përngjan fjalëve të kota 
Por ka një trajtë të njeriut 

I cili sinqerisht dashuron 


Kur ke kohë rrëfehesh për adoleshencën 
Fare mirë kuptoj 

Se nuk ke se çfarë të thuash 

Çdo fjalë e jote 

Disi të mbetet në gurmaz 

Edhe ato të përngjajnë ty 


Të kam thënë se ti përbëhesh 

Prej një përzierje 

E cila në shpirtin e saj 

Me xhelozi i ruan 

Dromcat e së kaluarës 

Dhe instinktin e pafajësisë së erës 

GËRHITJA E NJË ORE MURI 


Në dhomën e fjetjes 

Nata ishte njëra ndër netët më të gjata 
Asgjë nuk dëgjohej përpos 

Gërhitjes së orës së murit 

Dhe cijatjes së një miu të bardhë 


Kur i shikoja akrepat e ndryshkura 
Koha ndalej dhe vendnumëronte 

Me një rrapëllimë të trishtueshme 
Kurse boçat lëshoheshin mbi tavolinë 
Si gjjotina e shekullit pesëmbëdhjetë 


Mëngjesi më dukej se kurrë nuk do të vij 
Ullukët e çative pikonin sterrë 

Kurse forma e oxhakut të shtëpisë 
Askurrë nuk e humbi vertikalen 

Edhe pas bombardimeve 

Mbase ishte edhe më kryelartë 


Në dhomën e fjetjes 

Nata ime nuk kishte të bitisur 
S'kishin të sosur as cijatjet e minjve 
Gërhitja e një ore muri 

Befasisht iku me ardhjen e agsholit 

KUR TË MBËRRIMË TE NJË PEMË 


Nëse bisedojmë për kohën 

Nuk duhet ta harrojmë 

Orën e madhe 

Në murin e kishës 

As treguesit e kohës së orës diellore 


Sa herë që zbritëm shkallëve 

Në fund na prite një tjetër itinerar 
Ose dilnim nga lëkura e jonë 

Dhe e ndërronim 

Këmishën e djersitur 


Kur të mbërrimë te një pemë 
Që nuk i shkunden frytet 

Do kuptojmë 

Se nën hijen e saj 

Mrizojnë vetëm zvarranikët 


Më pastaj 

Do ecim deri në pambarim 
Udha është e gjatë 

Ku nuk mund ta gjejmë fundin 
As trokun e kalit të zbutur 
Prej dizgjinëve të kujtesës 

MES HAPAVE TË ERËS 


Shpeshherë mëngjeset përzihen 
Me rregullat e ekzistencës 

Kur zgjohen mushkonjat 
Njerëzit kuptojnë 

Se vendnumërojnë në gjumë 


Vjenë një njeri me kukëza 

Dhe mendon 

Se ka arritur fundin e botës 

I cili akoma nuk e ka përjetuar 

Ecjen e tij të sinqertë 

Mes hapave të fërfërimës së gjetheve 


Kur mbërrimë deri te plepat 
Pandërprerë trokasim 

Në portat e rrënjëve 

Kurse trokitjet e shurdhëta 

S' dëgjohen nga gjëma e dallgëve 


Sipas një rregulli të pashkruar 
Ne përherë 

E arsyetojmë mungesën tonë 
U përngjajmë të burgosurve 
Kur është në pyetje pafajësia 

MBASE TE VARRET E FSHATIT 


Sërish jam fundosur 

Në boshllëkun e mendjes 
Lexoj një libër të vjetër 

Ose libri po i lexon 
Mendimet e mia të shthurura 


Një harabel kërcen 

Prej një dege të shëndosh 

Në degën tjetër të sëmurë 
Kjo vjeshtë 

Herët paska mbetur pa gjethe 


Te komshinjtë e mi muhaxhir 
Mbrëmë qante qeni i moshuar 

Në stelën e re 

Mos vallë 

Ëndërron arkivolin e shpërnguljes 


Në kafenen e lagjes sot mungonte 
Shitësi 1 gazetave 

Mungonin edhe varrmihësit 
Mbase te varret e fshatit 

Sot do ta pinë kafenë e mëngjesit 


Prishtinë,25 maj 2013 

Makthi im i mirë 


Cikli i tretë 

AS PREJ LEJLEKËVE SHTEGTARË 


Më gjasa këtu qenka pikënisja 
Nëse mbërri hapin tim në ikje 
Teposhtë shkallëve 

Askush më nuk mundet të më zë 


Nuk janë ikjet e mia prej njerëzve 
As prej lejlekëve shtegtarë 

Unë herë largohem 

Dhe herë i afrohem vetvetes 


Kur më thërret një zë nga lashtësia 
Domosdo duhet të nisem 

Në të kundërtën 

Vendnumërimi nuk i bënë mirë natyrës sime 


Kjo nisje askurrë nuk ka pas dizgjin 

Sa herë që frynte era prej majave 

Ne i përngjanim drurëve të përgjumur 
Dhe somnambulëve që bredhin nëpër çati 

SI NJË HIJE E TEJDUKSHME 


Të gjithë më thonë 

Se koha po kalon 

Unë vërtetoj të kundërtën 

Ajo po vjen me vrapin e fërfëllizës 


Kalojmë nëpër vërrimat e saja 
Ashtu të padukshëm 

Në një formë të lëngtë 

Nga tejdukshmëria i përngjajmë 
Zbehjes së frikës 


Sa herë që deshëm ta zëmë 

Ajo veç me shekuj 

Ishte para nesh 

Ose shndërrohej në flluska pastelesh 
Dhe ec e zëre kohën 

Në brendinë e erës 


Koha ah sa shumë i përngjan 
Shtegtarëve 

Herë jeton në ne 

E herë te miqtë tanë 

Andaj të gjithë njerëzit 
Njësoj mendojnë 

Se koha po kalon para nesh 
Si një hije e tejdukshme 

AKOMA EDHE SOT SHPRESOJNË 


Kjo udhë e gjatë 

Mbase nuk paska të sosur 
Vetëm shtegtarët ia njohin huqet 
Dhe një lejlek 1 vetmuar 


Sa herë që kthehet në atdhe 
Ndalet te krojet të pi ujë 
Në shenjë respekti 

Përherë lë nga një pendël 


I njeh edhe gjoku jelegjatë 
Dizgjinët e tij 

Ende e rruajnë gjëmën e një ikjeje 
Në pluhurin e një mallkimi 


Nëpër sinorët e kësaj rruge 

Me qindra duna varresh 

Të muhaxhirëve 

Akoma edhe sot shpresojnë 

Se do prehen njëherë e përgjithmonë 
Në prehrin e mëmës së sfilitur 

I SHIKONTE LISAT E GJATË 


Bariu rrinte ulur mbi një gur 
Dhe qante me fyellin prej druri 
Qante e s”i ndaleshin lotët 
Edhe fyelli i përngjante njeriut 


Nëpër lagështinë e vërrimave 
I shikonte lisat e gjatë 

Dhe sërish lotët s'ndaleshin 
Kurse ky duet i trishtueshëm 
Akoma sot dëgjohet 


O njeri i nderuar 

Nëse edhe njëherë kalon 
Pranë varrit të Naimit 

Po që se s'di të këndosh 
Përmendi me nostalgji 
“Lisat e gjatë të Shqipërisë” 

NËSE NUK VJEN SONTE 


Nëse nuk më vjen sonte 

Ç'më duhen ëndrrat 

Miqtë e mi fare mirë e dinë 

Se asnjëherë 

Nuk më kanë pëlqyer shqetësimet 
E gjumit 


Kupto e dashur 

Unë nuk jam njeriu i ëndrrave 

Po s'i preka flokët e tua të verdha 
Ç'më duhen ëndrrat e zbrazëta 


Fja nata është e gjatë sonte 

Të pres kur zbresin yjet 

Në këmishën tënde të gjumit 

Nëse nuk vjen 

Mund t'i mbysësh pëllumbat 

Prej argjile 

Ti e di se unë nuk u besoj ëndrrave 


Erdhe ose s'erdhe 

Mua sërish do më gjesh këtu 

Te ky fanar i vetmuar peshkatarësh 
Duke të pritur ty 

E dashura grua 


Va 

Poqë se nuk më vjen sonte 

Më beso 

Edhe nëse kalojnë njëmijë net si kjo 
Unë sërish do të të pres 

Te fanari i vetmuar i peshkatarëve 

M'I MORRI TË GJITHA ËNDRRAT 


Unë nuk kisha ëndrra 
Ndoshta isha i zbrazët 
Por malli për ty 

Nuk më linte të fle 


Erdhi si fryma e mirë 
M'i morri të gjitha ëndrrat 
Dhe më tha troç dashuro 


Ofrohu preke lulen posa të çelur 
Për ty i ka hapur petalet 

Asnjë gonxhe sonte 

Nuk i pëlqen ëndrrat 


Afrohu dhe përjeto 
Zbritjen e yjeve 


Dëgjoje serenatën e gjetheve 
Dhe gërnetën 

Kah vajtojnë me zë 

Fatin e një valsi të harruar 


Nata ishte e qet kur u pamë 
Mbi flokët e tua 
Vallëzonin zogjtë e bardhë 
Afrohu preki sonte yjet 


VA 

KËTË KURORË TRISHTIMI 


Kur kaloj i vetmuar nëpër qytet 
Me duket vetja si sovran 

Unë dhe vetmia ime 

Harrojmë se jemi të barabartë 
Në ndarjen e nostalgjisë 


Nganjëherë edhe bashkohemi 
Me të vetmuarit e tjerë 

Në shpirtrat e tyre 

E gjejmë një botë 

Krejtësisht tjetër 

Një botë 

Të përbotshme në ecje e sipër 


Ndodh që bisedojmë me kukullat 
E vitrinave me xhama të pista 
Dhe nëpër pasqyrat e qytetit 

I krehim flokët e palara 

Ose këpucëve ua lidhim lidhëset 
Të mos na ikin nga këmbët 


Poqë se na premton koha 

Blejmë nga në palë pantallona 

Të importuara nga gjermania 
Mbase me siguri 

Janë të ndonjë psikopati të vdekur 

Kur lodhemi nga vetvetja 

Dhe vetmia e jonë 

Ulemi në fronin e së kaluarës 

Dhe vazhdojmë me mbretërinë tonë 
Ose abdikojmë 

Por gjithsesi fronin ua lëmë atyre 
Që denjësisht mund ta meritojnë 
Këtë kurorë trishtimi 

DRURËVE TË NGULUR 


Rrugët disi 

Paskan një tjetër formë 

Këto ndryshime atmosferike 
Fshihen pas qeskave të najlonit 


Një grua e moshuar ecën me vështirësi 
Nuk e mbajnë këmbët 

As mbamendja 

S'i përfillë rregullat e morfologjisë 


Ajo kalon e hutuar 

Prej një poeme në tjetrën 

Pa i respektuar gabimet ortografike 
Këndon një këngë të vjetër 

Mbase shumë më e vjetër 

Se mosha e saj 


Pranë vitrinave vargan kolonash 
Prej lypsarëve 

Duart e shtrira u përngjajnë 
Drurëve të ngulur 

Në shpirtin e tokës së djerrë 

JO MIKUIM JO 


Jo miku im jo 

Ti s'mund t'i vrasësh fjalët 
Ato janë të zbrazëta 

Si premtimet e kota 
Shpirtërisht vuajnë 

Nga një anemi e pashëruar 


Në fytyrat e tyre 

Nuk ka asnjë pikë gjaku 

E si mund të vritet diçka 
Që nuk ka gjak 

Jo miku im jo 

Ti s'mund t'i vrasësh fjalët 

NËSE TË ZËNË NË BEFASI 


Kur kalon nëpër pyllin e shpirtit tënd 
Mos i prek ëndrrat 

Sepse ato vet lëvizin si lisat 

Dhe i përngjajnë deteve pa fund 


Nëse të zënë në befasi 

Zgjati duart e tua të gjata 

Dhe shkundi frytet e së kaluarës 
Pa ua prish gjumin peshqve 
Kyçi dritat e fanarëve 


Mos përto të lutem 

Kur çmenden dallgët në mbrëmje 
Ti sërish zgjati duart 

Shkundi degët e anijeve 

Të përmbytura 

Nga lotët e trishtimeve 

T'I PËRNGJAJ FENIKSIT 


Sa herë që këtu në mërgim 

I dëgjoj 

Tingujt e një muzike pagane 
Lus hyjin 

Të më shndërrojë në lejlek 
Ose pas vdekjes sime 

T'i përngjaj feniksit 


S'dua të më varrosin me bandë 

Në këto lulishte 

Më pëlqejnë manaferrat e fshatit tim 
Dhe krenaria e lisave 

Që ecja e tyre 

U përngjan ecjeve të perëndive 


Më kuptoni 

Nuk më pëlqen luksi 

Dhe mbishkrimet në mermer 

As epitafet te disa koka të krisura 
“këtu pushon poeti 

Dhe këtu mbreti” 

Nuk më pëlqejnë 

Këso lloj epitetesh pas vdekjes 

MBRËMË KUPTOVA 


Në lëkurën time të kripur 

Do e vizatoj tatuazhin 

E një alge të murrme 

Ose nga sytë e meduzës të krijoj 
Pavdekshmërinë 

E varkës së përmbytur 


Mbrëmë kuptova 

Se edhe peshkaqenët lehin 
Kur prishet moti 

Dhe se peshqve fluturues 
Dikush ua ka prerë krahët 


Nuk mund të kuptoj 

Se pas këtyre ndryshimeve 
Çfarë do bëhet 

Me ëndrrën e detit 

Dhe rrjetin 

E merimangës së peshkatarëve 

KU DO TË MË MBESIN ESHTRAT 
(Meditim i një ushtari të panjohur) 


Si një detar i regjur 

I ankorove 

të gjitha mundësit njerëzore 
Dëshirat 

Guximin dhe shpresat 

Vetëm për çlirimin e atdheut tënd 


E lëshove spirancën 

Thellë e lëshove 

Në rrënjët e pavdekshme të tokës 
Që mos ta shkuli 

Asnjë tufan 

Nëse ngjan e kundërta 

Ti do bëheshe sërish dallgë 

Për t'i mbrojtur lisat dhe eshtrat 


Pa mëmën tokë 
Je dhe jemi si zogjtë e shenjtë pa krih 
Kurse me të 
Mund të fluturoj mbi të dy bota 
Në atë të nëndheshme 
Dhe në botën e mbidheshme 
Prishtinë, 26 maj 2013 

JAM DISI MË ESËLL 


Pranë gjerave të pavlera 

Shoh se si zvarritet emri im pa mbiemër 
Një lloj hardhuce pa gjuhë 

I korrigjon gabimet e mia ortografike 


Mbi tavolinën e punës thinisht zgërdhihen 
Lugët dhe pjatat e palara 

Një shishe gjysmë e zbrazur vere 
Kundërmon uthull të prishur 


Në qoshe të dhomës 

E paskam lënë çorapin e këmbës së djathtë 
Të majtën e veshi vetëm një herë në vjet 
Kur vijnë festat e vezëve të kuqe 


Pasi ikjes së zogjve nga mendja 

Jam disi më esëll 

Për tu larguar problemeve ditore 
Ulem te pragu i shtëpisë 

Dhe e rrufis përditshmërinë monotone 

NUK MBETI ASNJË KOJRRILE 


I mora disa fjalë prej një përralle 
Dhe ia dhurova erës 

Era qante si një kërthi 

Kurse të trokiturat nëpër dyer 
Nuk ndalen asnjëherë 


Nga trupi i ngurtë i një gjethi 

Binte një shi i bezdisshëm 

Zogjtë filluan me ikjet e tyre të para 
Te kambana 

Nuk mbeti asnjë kojrrile 


Nuk ndalej as era 

Nga shpirti i saj prej njeriu 
Dolën pulëbardhat e fundit 
Dhe ikën tejpërtejmes 


Kur qante dreri i vjetër 

Me ngashërim qante 

Edhe dënesja e shiut 

Si një foshnje e lënë në faltore 
Qante 

Trishtueshëm qante dita 

MBI QIELLIN E VRARË 


Fushave po ecin kallinjtë 
Ato prej gjaku 

Dhe metali vezullues 

Po ecin drejtë 

Deri te një fund 

Që asnjëherë nuk mbaron 


Kanë dalë edhe njerëzit 

Po i imitojnë rrënjët 

Ecin duke u kalamendur 
Përballë një qëllimi të paqëllimtë 
Si statuja bronzi qeshin 

E herë 

Mërrolen arkivolet 


Mbi qiellin e vrarë 

Fluturojnë lejlekët prej argjile 
Nuk paska mbetur asnjë pëllumb 
Për letrat e shkruara 

Me lot 

Nga marinarët e gurtë 

MALLI 


Poqë se dashuria matet me mall 
Ajo do i përngjanë atdheut 

Sytë e mi të bronztë 

Nuk qajnë më 

Por për çdo ditë nga pak kullojnë 
Një lloj gjaku prej trishtimi 

MBRËMË ISHIM LARG 


Mbrëmë ishim larg 

Shumë larg njëri tjetrit 

Ti 1 përngjaje një ylli në vezullim 
Kurse unë shkundjes 

Së një meteorit të moshuar 


Ishim aq shumë larg 

Sa që mundëm ta prekim 
Largësinë e pamat 

Me majat e gishtave tona 


Mbrëmë ishim larg 

Aq larg 

Sa që e dëgjonim në dhomë 
Frymëmarrjen e njëri tjetrit 


Mbrëmë ishim larg 


Shumë larg 
Përtej prekjeve të largësisë 

MAKTHI IM I MIRË 


Njëmijë vjet trokita 

Në gjumin tënd 

Dhe asnjëherë nuk i hape portat 
Makthi im i mirë 

Makthi im i ëmbël 


Prishtinë, 27 maj 2013 

Adem Zaplluzha u lind në Prizren, më 1943. 
Shkollën fillore dhe të mesme i kreu në vendlindje, 
ndërsa Akademinë Pedagogjike në Prishtinë. Një 
kohë punoi si mësues nëpër fshatrat Studençan të 
Therandës (ish Suharekës) dhe Hoça e qytetit, afër 
Prizrenit. Ndërkohë punësohet si përkthyes në 
Korporatën Energjetike të Kosovës. Me shkrime 
filloi të merret kryesisht me poezi që nga mosha e 
fëmijërisë. Rrugën letrare e nisi me vjershën e parë 
për fëmijë të cilën e botoi në revistën “Pionieri”, më 
1957. Si i punësuar në Korporatën Energjetike të 
Kosovës bashkë me shokët e punës dhe pendës 
themeloi grupin letrar “Lulëkuqet e Kosovës”. Në 
Kuadër të punës së këtij grupi letrar qe botuar 
përmbledhja “Ngjyra e kohës”, në të cilën u përfshi 
një numër i konsideruar i poezive të tij. Krahas 
krijimeve të publikuara në revistat për fëmijë, botoi 
edhe një serë shkrimesh nëpër gazetat e kohës që 
dilnin në Prishtinë dhe Shkup. Është anëtar i Lidhjes 
së shkrimtarëve të Kosovës, prezent në disa 
antologji dhe në librin Kosova letrare të poeteshës 
Monica Mureshan. Është prezantuar në Leksikonin e 
Shkrimtarëve Shqiptarë 1501-1990, nga Hasan 
Hasani, në Leksikonin Shkrimtarët Shqiptarë për 
fëmijë 1872 - 1995 nga Odhise K. Grillo, si dhe në 
librin Portrete Shkrimtarësh nga Demir Behluli, 
Prishtinë, 2002Në maj të vitit 2013 Klubi i Artistëve 
dhe i shkrimtarëve të Durrësit la ndau çmimin e 
karrierës për kontributin e dhënë në letrat shqipe. 
Jeton dhe krijon në Prishtinë ndërsa aktivitetin letrar 
e zhvillon në kuadrin e Klubit letrar “Fahri Fazliu”, 
në Kastriot. 

